CELEX: 32018R1259
Language: ro
Date: 2018-09-20 00:00:00
Title: Regulamentul (UE) 2018/1259 al Comisiei din 20 septembrie 2018 de modificare a Regulamentului (UE) nr. 873/2012 de stabilire a măsurilor tranzitorii privind lista Uniunii de arome și materii prime, prevăzută în anexa I la Regulamentul (CE) nr. 1334/2008 al Parlamentului European și al Consiliului, în ceea ce privește prelungirea perioadei de tranziție prevăzute la articolul 4 în cazul aromei „concentrat de aromă pentru grătar (vegetal)” nr. FL 21.002 (Text cu relevanță pentru SEE.)

21.9.2018   
               
               
                  RO
               
               
                  Jurnalul Oficial al Uniunii Europene
               
               
                  L 238/28
               
            
         REGULAMENTUL (UE) 2018/1259 AL COMISIEI
         din 20 septembrie 2018
         de modificare a Regulamentului (UE) nr. 873/2012 de stabilire a măsurilor tranzitorii privind lista Uniunii de arome și materii prime, prevăzută în anexa I la Regulamentul (CE) nr. 1334/2008 al Parlamentului European și al Consiliului, în ceea ce privește prelungirea perioadei de tranziție prevăzute la articolul 4 în cazul aromei „concentrat de aromă pentru grătar (vegetal)” nr. FL 21.002
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (1), în special articolul 25 alineatul (3),
         având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),
         întrucât:
         
                     (1)
                  
                  
                     Regulamentul (CE) nr. 1334/2008 prevede o listă a Uniunii de arome și materiale-sursă aprobate destinate utilizării în și pe produsele alimentare și condițiile de utilizare a acestora.
                  
               
                     (2)
                  
                  
                     Prin Regulamentul de punere în aplicare (UE) nr. 872/2012 al Comisiei (3), s-a adoptat lista cu substanțe aromatizante și s-a introdus respectiva listă în partea A din anexa I la Regulamentul (CE) nr. 1334/2008.
                  
               
                     (3)
                  
                  
                     Prin Regulamentul de punere în aplicare (UE) nr. 872/2012 s-au introdus și părțile B („Preparate aromatizante”), C („Arome obținute prin tratament termic”), D („Precursori de arome”), E („Alte arome”) și F („Materiale-sursă”) în anexa I la Regulamentul (CE) nr. 1334/2008. Părțile B-F din anexa menționată corespund categoriilor de arome și materiale-sursă menționate la articolul 9 literele (b)-(f) din Regulamentul (CE) nr. 1334/2008. Părțile B-F nu conțin intrări.
                  
               
                     (4)
                  
                  
                     Regulamentul (UE) nr. 873/2012 al Comisiei (4) a stabilit o serie de măsuri tranzitorii la momentul întocmirii, pentru prima dată, a listei Uniunii de arome.
                  
               
                     (5)
                  
                  
                     Regulamentul (UE) nr. 873/2012 a stabilit data de 22 octombrie 2015 ca termen-limită pentru depunerea cererilor pentru aromele și materiile prime menționate la articolul 9 literele (b)-(f) din Regulamentul (CE) nr. 1334/2008 în temeiul Regulamentului (CE) nr. 1331/2008. Regulamentul menționat prevede și o perioadă de tranziție pentru produsele alimentare cărora li s-au adăugat respectivele arome, până la finalizarea evaluării, de către Autoritatea Europeană pentru Siguranța Alimentară (denumită în continuare „autoritatea”), a cererilor depuse.
                  
               
                     (6)
                  
                  
                     În conformitate cu articolul 3 din Regulamentul (UE) nr. 873/2012, la 20 octombrie 2015, a fost prezentată o cerere de autorizare a aromei „concentrat de aromă pentru grătar (vegetal)” (nr. FL 21.002), care face parte din categoria menționată la articolul 9 litera (e), „alte arome”.
                  
               
                     (7)
                  
                  
                     La 5 octombrie 2017, autoritatea a cerut solicitantului să prezinte și alte informații științifice și studii toxicologice până la 5 august 2018. Solicitantul a informat Comisia și autoritatea că studiile solicitate sunt în curs de desfășurare, astfel încât informațiile solicitate să poată fi transmise în termenul prevăzut.
                  
               
                     (8)
                  
                  
                     Din motive de securitate juridică, în cazul în care informațiile solicitate nu sunt transmise în termenul prevăzut, ar trebui să se aplice articolul 3 alineatul (4) din Regulamentul (CE) nr. 1331/2008 în vederea încheierii procedurii comune de actualizare a listei comunitare.
                  
               
                     (9)
                  
                  
                     În conformitate cu obiectivele Regulamentului (CE) nr. 1334/2008, pentru a se asigura securitatea juridică în ceea ce privește produsele alimentare în care se adaugă aroma „concentrat de aromă pentru grătar (vegetal)” (nr. FL 21.002) până la finalizarea evaluării de către autoritate, este oportun ca, pentru această cerere, să se prelungească temporar perioada de tranziție prevăzută la articolul 4 din Regulamentul (UE) nr. 873/2012.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            
               (1)   La articolul 4 din Regulamentul (UE) nr. 873/2012, se adaugă un nou alineat (2):
               
                  
                     „(2)   Produsele alimentare care conțin aroma «concentrat de aromă pentru grătar (vegetal)» (nr. FL 21.002) din categoria «alte arome» și care sunt introduse pe piață în mod legal sau etichetate înainte de 22 aprilie 2020 pot fi comercializate până la data valabilității lor minime sau până la data-limită de consum. Dacă informațiile solicitate de Autoritatea Europeană pentru Siguranța Alimentară nu sunt furnizate până la 5 august 2018, procedura de evaluare a cererii este încheiată în conformitate cu articolul 3 alineatul (4) din Regulamentul (CE) nr. 1331/2008.”
                  
               
            
            
               (2)   Alineatul inițial de la articolul 4 devine alineatul (1).
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 23 aprilie 2018.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 septembrie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 31.12.2008, p. 34.
         
            (2)  JO L 354, 31.12.2008, p. 1.
         
            (3)  Regulamentul de punere în aplicare (UE) nr. 872/2012 al Comisiei din 1 octombrie 2012 de adoptare a listei cu substanțele aromatizante prevăzute în Regulamentul (CE) nr. 2232/96 al Parlamentului European și al Consiliului, de introducere a acesteia în anexa I la Regulamentul (CE) nr. 1334/2008 al Parlamentului European și al Consiliului și de abrogare a Regulamentului (CE) nr. 1565/2000 al Comisiei și a Deciziei 1999/217/CE a Comisiei (JO L 267, 2.10.2012, p. 1).
         
            (4)  Regulamentul (UE) nr. 873/2012 al Comisiei din 1 octombrie 2012 de stabilire a măsurilor tranzitorii privind lista Uniunii de arome și materii prime, prevăzută în anexa I la Regulamentul (CE) nr. 1334/2008 al Parlamentului European și al Consiliului (JO L 267, 2.10.2012, p. 162).